《会稽颂 其八》
宋代·诸葛兴

虬髯起兮龙翔，耀兵威兮八方。法羽林兮严禁卫，握钩陈兮扫欃枪。

视诸将兮哙等伍，咨旧臣兮忠且武。耸万目兮矩矱，卫九重兮心膂。

维东南兮都会，辱吾王兮镇抚。畅威惠兮千载，隤福祥兮兹土。

瞻衮服兮煌煌，荐蕙肴兮葵觞。匪震慑兮罗池，亶爱思兮桐乡。

王之泽兮流后裔，更累叶兮奋忠义。孰旌表兮陪庙祀，显一门厉斯世。

作者简介：会稽人，字仁叟。宁宗嘉定元年进士。历彭泽、奉化二县丞。尝作《会稽九颂》。有《梅轩集》。